ആലുവ ശിവരാത്രി മണപ്പുറം ലഹരി മാഫിയയുടെ വലയില് ആലുവ: ചരിത്ര പ്രസിദ്ധമായ ആലുവ ശിവരാത്രി മണപ്പുറം ലഹരി മാഫിയയുടെയും സാമൂഹിക വിരുദ്ധരുടെയും താവളമായിട്ടും നടപടിയെടുക്കാതെ അധികൃതര്. പൊലീസ്, എക്സൈസ്, നഗരസഭ അധികൃതരുടെ അലംഭാവമാണ് മണപ്പുറം ലഹരി മാഫിയയുടെ താവളമാകാന് കാരണമെന്നാണ് ആക്ഷേപം. മണപ്പുറത്തെ കുട്ടിവനവും പരിസരവും കേന്ദ്രീകരിച്ചാണ് കഞ്ചാവ് മയക്കുമരുന്ന് സംഘം തമ്ബടിക്കുന്നത്. രാവും പകലും വാഹനങ്ങളിലും മറ്റുമായി നിരവധി പേരാണ് മണപ്പുറത്തെത്തുന്നത്. ലഹരി പദാര്ത്ഥങ്ങളുടെ വിപണനവും ഉപയോഗവും ഇവിടെ നടക്കുന്നുണ്ട്. പ്രദേശവാസികള് ബഹളം നടന്നാലും ഭയന്ന് നിശബ്ദത പാലിക്കുകയാണ്. കൊവിഡ് പശ്ചാത്തലത്തില് ശിവരാത്രി ആഘോഷവും കര്ക്കടകവാവ് ബലിയുമെല്ലാം ഉപേക്ഷിച്ചതിനാല് മണപ്പുറത്തിന്റെ പതിവ് ശുചീകരണം നടന്നിട്ടില്ല. പൊലീസ് എയ്ഡ് പോസ്റ്റ് പൂട്ടി 2020ലെ ശിവരാത്രിക്കുശേഷം മണപ്പുറത്തെ പുല്ല് പോലും വെട്ടിയിട്ടില്ല. ഒരാള് പൊക്കത്തിലേറെ പുല്ലും വള്ളിപ്പടര്പ്പുകളുമെല്ലാം വളര്ന്നതിനാല് മറുവശത്ത് ആളുകള് നിന്നാല് അറിയാന് കഴിയില്ല. വല്ലപ്പോഴും പൊലീസ് പട്രോളിംഗ് സംഘം മണപ്പുറത്ത് എത്താറുണ്ടെങ്കിലും സാമൂഹിക വിരുദ്ധര് വള്ളിപ്പടര്പ്പുകള്ക്ക് അപ്പുറമായതിനാല് കാണാനും കഴിയില്ല. അനാശാസ്യവും നടക്കുന്നുണ്ട്. ലഹരി മാഫിയകള് തമ്മില് പരസ്പരം ഏറ്റുമുട്ടുന്ന സംഭവവും ഇവിടെയുണ്ടാകാറുണ്ട്. നേരത്തെ മണപ്പുറത്ത് പൊലീസ് എയ്ഡ് പോസ്റ്റ് സ്ഥാപിച്ചിരുന്നെങ്കിലും കാലക്രമേണ നിലച്ചു. രമേശ് ചെന്നിത്തല ആഭ്യന്തര മന്ത്രിയായിരുന്നപ്പോള് ദേവസ്വം ബോര്ഡ് ഓഫീസിന് മുകളിലാണ് പ്രത്യേക സൗകര്യമൊരുക്കിയിരുന്നത്. എയ്ഡ് പോസ്റ്റ് പ്രവര്ത്തിച്ചിരുന്നപ്പോള് മണപ്പുറം ശാന്തമായിരുന്നു. എയ്ഡ് പോസ്റ്റ് പൂട്ടിയതോടെ ശല്യമേറിയെന്ന് നാട്ടുകാര് പറയുന്നു. ഡി.വൈ.എഫ്.ഐ ചെയര്മാനെ ഉപരോധിച്ചു ശിവരാത്രി മണപ്പുറത്തോടുള്ള നഗരസഭയുടെ അവഗണനയ്ക്കെതിരെ ഡി.വൈ.എഫ്.ഐ പ്രവര്ത്തകര് ചെയര്മാന് എം.ഒ. ജോണിനെ ഉപരോധിച്ചു. രണ്ടാള് പൊക്കത്തില് വരെ കാടുപിടിച്ചിട്ടും വെട്ടിനീക്കാത്ത നഗരസഭയുടെ നടപടിക്കെതിരെയാണ് പ്രതിഷേധം. വാര്ഡ് കൗണ്സിലര് രണ്ടുതവണ കത്ത് കൊടുത്തിട്ടും തിരിഞ്ഞ് നോക്കിയില്ലെന്നും സമരക്കാര് ആരോപിച്ചു. വാര്ഡ് കൗണ്സിലര് ദിവ്യ സുനില്, ഡി.വൈ.എഫ്.ഐ മേഖലാ സെക്രട്ടറി വി.ജി. നികേഷ്, അംഗങ്ങളായ പി.എ. നസറുദ്ദീന്, സുധീര് എടശേരി, സഹീര് തുടങ്ങിയവര് പങ്കെടുത്തു.. മണപ്പുറത്തെ കാടുകള് ഉടന് വെട്ടിത്തെളിക്കാമെന്ന ഉറപ്പ് ലഭിച്ചതിനെത്തുടര്ന്നാണ് പ്രതിഷേധം അവസാനിപ്പിച്ചത്.